**Įsibėgėjant naujiems mokslo metams** **Narkotikų, tabako ir alkoholio kontrolės departamentas dalinasi aktualia informacija apie naujas psichoaktyviąsias medžiagas:**

Naujos psichoaktyviosios medžiagos (NPS)  – tai naujieji narkotikai, kurių pasiūla sparčiai auga visoje Europoje.  NPS savo kelią į rinką randa kaip jau seniai žinomų „tradicinių“ narkotikų pakaitalas, imituojantis jų poveikį, tačiau dažnai siūlomos kaip *maisto papildai, vaistai, buitinės priemonės, cheminiai reagentai moksliniams tyrimams, augalų trąšos* ir pan., tikslingai nurodant, kad produktas neskirtas vartoti žmonėms.

Europos narkotikų ir narkomanijos stebėsenos centro duomenimis, šiuo metu Europos rinkoje stebima daugiau kaip *670* NPS, iš kurių net 80 proc. buvo aptiktos per pastaruosius 6 metus. Šios medžiagos kelia rimtų socialinių ir sveikatos problemų, nes *naujos* reiškia, kad nežinoma jų sudėtis, dozavimas ir poveikis.

**Kas yra žinoma?**

* Dažnai NPS vartotojai klaidingai mano, kad NPS yra *saugesni*, nes „legalūs“.
* NPS paprastai yra *gražiai ir patraukliai supakuoti* – tai skatina nuotykių ar įspūdžių ieškančius žmones eksperimentuoti ir elgtis rizikingai.
* NPS prekeivių reklama sparčiai plinta *internete*, sudaromos nesudėtingos sąlygos jų įsigyti.
* Dažniausiai NPS vartotojai *nežino* patys, ką vartoja – tai pagrindinė stiprių apsinuodijimų ar net mirčių priežastis.

**Kodėl ši informacija aktuali mokyklos bendruomenei?**

Neretai NPS vartotojais yra *paaugliai (mokiniai)*, kuriems lengvai prieinama „pozityvi“ informacija apie NPS  įvairiose interneto svetainėse, socialiniuose tinkluose, skatinanti išbandyti šias medžiagas, bet nieko nepasakanti apie jų vartojimo rizikas.

Ne visi mokinių *tėvai* žino apie NPS egzistavimą, išvaizdą ar galimas vartojimo rizikas, todėl nesikalba su savo vaikais šia tema, negali jų atpažinti ar tinkamai reaguoti, vaikui jų pavartojus.

Mokyklų *administracijų atstovai, mokytojai ar švietimo pagalbos specialistai*, planuojantys ar vykdantys psichoaktyviųjų medžiagų vartojimo prevenciją, teikiantys ar organizuojantys pagalbą mokiniams turi žinoti NPS kaip vieną naujausių iššūkių, kuris reikalauja atsako priemonių.

**Į pagalbą mokyklai!**

Mokyklai, kuri siekia užtikrinti sveiką, saugią, užkertančią kelią žalingiems įpročiams aplinką, padėti mokiniams ugdytis jiems ir visuomenei svarbias kompetencijas, į pagalbą šviesti, diskutuoti ir veikti NPS tematika – *naujas vaizdo klipas*.

Jis skirtas šiuolaikiškai, patraukliu būdu *didinti jaunų žmonių supratimą* apie NPS keliamą grėsmę sveikatai, *supažindinti* su aktualiausia informacija, *ugdyti kritinį mąstymą* eksperimentuojant su narkotikais ir paskatinti keisti *nuostatas ir elgesį* psichoaktyviųjų medžiagų atžvilgiu. Ši vaizdinė medžiaga taip pat gali būti naudojama, pristatant NPS temą mokytojų kolektyvui ar tėvų bendruomenei.

**Vaizdo klipą rasite, paspaudę šią nuorodą**: [https://www.youtube.com/watch? v=7D8rJ\_rJNrA](https://www.youtube.com/watch?v=7D8rJ_rJNrA)

*Daugiau informacijos šia tema:*

*NTAKD leidinys „Naujos psichoaktyvios medžiagos“ :*[http://ntakd.lrv.lt/uploads/ ntakd/documents/files/35362% 20NTAKD%20naujos%20medziagos\_ 2017%2011%2016%20galutinis.pdf](http://ntakd.lrv.lt/uploads/ntakd/documents/files/35362%20NTAKD%20naujos%20medziagos_2017%2011%2016%20galutinis.pdf)

*NTAKD organizuota Mokytojo tv laida „Narkotikai: pavojingos naujos medžiagos rinkoje“:*[http://mokytojotv.blogspot. com/2017/04/narkotikai- pavojingos-naujos-medziagos. html](http://mokytojotv.blogspot.com/2017/04/narkotikai-pavojingos-naujos-medziagos.html)